漁郎
作者：董嗣杲
朝代：宋

paragraphs: 儒者困章句，負抱希聖賢。
披緇談虚空，要悟西方禪。
仙人說金丹，飛步學長年。
三者亦何心，不過壽所傳。
爭如打魚人，心契太古前。
萬事絕無想，生計歸小船。
晴逐白鷗去，夜傍黄蘆眠。
青莎紉短衣，備在風雨先。
得魚不上岸，博酒不博錢。
相牽醉妻兒，短笛吹空煙。
桃源共楚澤，枉爲時所憐。
行路苦信脚，負載多赬肩。
夕陽下西山，水雲渺無邉。
我欲從之遊，浩歌樂其天。